Title: Ministerstvo zahraničných vecí
Author: PC
Last saved by: spano
Company: MZV SR

Dôvodová správa

Všeobecná časť

Predkladaný návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 707/2002 Z. z., ktorým sa vyhlasujú medzinárodné sankcie zabezpečujúce medzinárodný mier a bezpečnosť  v znení neskorších predpisov vychádza z potreby plnenia záväzkov vlády Slovenskej republiky ako členského štátu Organizácie Spojených národov. Návrh reaguje na aktuálne zmeny v  medzinárodnom sankčnom režime vzťahujúcom sa na Libériu, ktorým je Slovenská republika viazaná. Zmenu v ňom zaviedla rezolúcia Bezpečnostnej rady OSN č. 1521 (2003), ktorou dochádza k zmene hospodárskych, finančných  sankcií uvalených Bezpečnostnou radou OSN na Libériu rezolúciami č. 1343(2001), 1408(2002), 1478(2003), 1497(2003) a 1509(2003). 
Na základe novoprijatej rezolúcie Bezpečnostnej rady OSN č. 1521 (2003) z 22. decembra 2003 je potrebné vykonať zmeny v úprave medzinárodného sankčného režimu voči Libérii, kde dochádza k zavedeniu viacerých výnimiek v sankčnom režime. Výnimky sa týkajú  dodávok zbraní a vojenského materiálu poskytnutého libérijským národným vojenským silám, libérijským policajným silám, mierovej misii Organizácie Spojených národov v Libérijskej republike (UNIMIL), určeného pre využitie  vo výcvikových a reformných programoch libérijských ozbrojených síl a dodávok vojenského materiálu, ktorého primárnym cieľom nie je spôsobiť smrť, určeného na humanitárne a ochranné účely a na poskytnutie technického poradenstva, pomoci a výcviku súvisiaceho s vojenskými aktivitami, ktorých vývoz alebo poskytnutie musí byť vopred schválený Organizáciou Spojených národov. Zmeny sa týkajú aj prílohy č. 1, ktorá obsahuje zoznam sankcionovaných osôb spojených s bývalým afgánskym vládnym hnutím Taliban a teroristickou sieťou Al-Kaidá a prílohy č. 3, ktorá sa týka sankcionovaného územia Libérijskej republiky. Zároveň dochádza k zmenám v prílohe č. 11 nariadenia, kde sa vypúšťajú niektoré komodity.  
 Návrh nariadenia je v súlade s Ústavou SR, so zákonom č. 460/2002 Z. z. o vykonávaní medzinárodných sankcií zabezpečujúcich medzinárodný mier a bezpečnosť, ostatnými zákonmi a medzinárodnými zmluvami, ktorými je Slovenská republika viazaná.  

Návrh nariadenia nemá vplyv na štátny rozpočet, rozpočty obcí, ani rozpočty vyšších územných celkov, životné prostredie a na zamestnanosť.

 

Osobitná časť  

Čl. I
K bodu 1
	Týmto ustanovením dochádza v súvislosti s vypustením niektorých komodít z prílohy č. 11 (vid bod 6) k prečíslovaniu odkazov na túto prílohu v § 2 ods. 1. 

K bodu 2
	Týmto ustanovením sa mení sankčný režim voči Libérijskej republike doplnením výnimiek z dodávok zbraní, streliva a vojenského materiálu, ktorý je možné dodávať mierovej misii Organizácie Spojených národov v Libérijskej republike (UNMIL) a v prípade schválenia OSN aj  libérijským národným vojenským silám a libérijským policajným silám.

K bodu 3
	Týmto ustanovením sa aktualizuje zoznam sankcionovaných osôb uvedených v prílohe č. 1 nariadenia. 

K bodu 4
	 Týmto ustanovením sa mení zoznam v prílohe č. 3 nariadenia, kde sa vypúšťa zoznam sankcionovaných osôb a sankcionované zostáva len územie Libérijskej republiky.

K bodu 5
	Týmto ustanovením dochádza k zmene nadpisu prílohy č. 9.

K bodu 6
	Týmto ustanovením sa mení príloha č. 11 nariadenia, kde dochádza k vypusteniu niektorých komodít (napr. banských a ťažobných zariadení, cestné motorové vozidlá, a i.).

K Čl. II.

Účinnosť nariadenia sa navrhuje na  15. marca 2004.

DOLOŽKA  ZLUČITEĽNOSTI
návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 707/2002 Z. z., ktorým sa vyhlasujú sankcie zabezpečujúce medzinárodný mier a bezpečnosť v znení nariadenia  vlády Slovenskej republiky č. 185/2003 Z. z. s právom Európskej únie

1.  Navrhovateľ nariadenia vlády SR:
     Vláda Slovenskej republiky

2.  Názov návrhu nariadenia vlády SR:
     Návrh nariadenia vlády Slovenskej republiky,  ktorým sa mení a dopĺňa nariadenie vlády Slovenskej republiky č. 707/2002 Z. z., ktorým sa vyhlasujú medzinárodné sankcie zabezpečujúce medzinárodný mier a bezpečnosť v znení  neskorších predpisov. 

3.	Záväzky Slovenskej republiky vo vzťahu k  Európskym spoločenstvám a Európskej únii:
   a) Návrh nariadenia svojou problematikou nepatrí medzi prioritné oblasti aproximácie práva uvedené v článku 70 Európskej dohody o pridružení a svojou problematikou nepatrí ani medzi priority odporúčané v Príprave asociovaných krajín strednej a východnej Európy na integráciu  do vnútorného trhu Európskej únie.  Problematika návrhu nariadenia vlády SR nie je taktiež upravená v Národnom programe pre prijatie acquis communautaire a v screeningu. Návrh nariadenia vlády SR sa predkladá mimo plánu Legislatívnych úloh vlády SR.
b)	Návrh nariadenia v časti upravujúcej sankcie Rady Európskej únie je v súlade so záväzkom SR k negociačnej kapitole 27 - Spoločná zahraničná a bezpečnostná politika, kde sa Slovenská republika zaviazala pripájať sa k dokumentom spoločnej zahraničnej a bezpečnostnej politiky EÚ a zároveň sa zaviazala akceptovať acquis II. piliera Európskej únie bez žiadostí o výnimky a prechodné obdobia najneskôr do 1.1.2004.
       
4.   Problematika návrhu nariadenia vlády SR:   
             Je upravená v práve Európskej únie v článkoch 11 až 28 Zmluvy o EÚ, ktoré obsahujú ustanovenia o spoločnej zahraničnej a bezpečnostnej politike. Článok 11 Zmluvy o EÚ upravuje záväzok členských štátov Európskej únie zachovávať mier a medzinárodnú bezpečnosť v súlade s princípmi charty OSN a následne v ďalších článkoch sú 	vymedzené kompetencie Európskej rady na zabezpečenie stanovených cieľov EÚ v 	oblasti spoločnej zahraničnej a bezpečnostnej politiky.

5.	Stupeň zlučiteľnosti návrhu nariadenia vlády SR s právom Európskych spoločenstiev:
úplná zlučiteľnosť
Návrh nariadenia vlády SR vychádza zo základných princípov ustanovených v čl. 11 a nasl. Zmluvy o EÚ.

6.	Gestor:  bezpredmetné

7.	Účasť expertov pri príprave návrhu nariadenia vlády SR:
     Na príprave návrhu  nariadenia vlády SR sa nezúčastnili žiadni experti.